《摸鱼儿》
清代·况周颐

又匆匆、红桑阅尽，天涯无恙芳节。垂杨几费黄金缕，得似寸肠萦结。

芳草歇。见无数残红、错认啼鹃血。侵寻鬓雪。怅京洛风尘，沧州身世，容易故人别。

仙山迥，信有玉扃金阙。人寰下望愁绝。笙歌不破莺花梦，只是潮声呜咽。

清怨切。更谁念、五铢衣薄春寒彻。馀香更爇。千万捲珠帘，斜阳过也，著意看新月。

作者简介：况周颐（1859～1926）晚清官员、词人。原名周仪，因避宣统帝溥仪讳，改名周颐。字夔笙，一字揆孙，别号玉梅词人、玉梅词隐，晚号蕙风词隐，人称况古，况古人，室名兰云梦楼，西庐等。广西临桂（今桂林）人，原籍湖南宝庆。光绪五年举人，曾官内阁中书，后入张之洞、端方幕府。一生致力于词，凡五十年，尤精于词论。与王鹏运、朱孝臧、郑文焯合称“清末四大家”。著有《蕙风词》、《蕙风词话》。